**SAISTOŠO NOTEIKUMU PROJEKTS**

|  |  |  |
| --- | --- | --- |
| 2024. gada \_\_\_. \_\_\_\_\_\_\_\_\_ | Ventspilī | Nr. \_\_\_  (protokols Nr. \_\_\_; \_\_\_. §) |

**Kārtība, kādā Ventspils valstspilsētas pašvaldība piešķir līdzfinansējumu ēku atjaunošanai vai pārbūvei, nolūkā radīt īres dzīvokļus Ventspilī**

Izdoti saskaņā ar

Pašvaldību likuma

44. panta otro daļu

**I. Vispārīgie jautājumi**

* 1. Šie saistošie noteikumi (turpmāk – Noteikumi) nosaka kārtību, kādā Ventspils valstspilsētas pašvaldība (turpmāk – Pašvaldība) organizē ēku atjaunošanas vai pārbūves projektu konkursu (turpmāk – konkurss) un piešķir līdzfinansējumu šādu projektu īstenošanai, nolūkā radīt īres dzīvokļus Ventspilī.
  2. Noteikumos lietotie termini:
  3. ēka – dzīvojamā ēka, kurā plānoti pārbūves vai atjaunošanas darbi un saskaņā ar kadastrālās uzmērīšanas lietu ir izveidoti vismaz četri dzīvokļi;
  4. līdzfinansējums – Pašvaldības budžetā ēkas atjaunošanas vai pārbūves projekta īstenošanai paredzētie finanšu līdzekļi, kas tiek piešķirti konkursa kārtībā;
  5. pretendents – fiziskā vai juridiskā persona, kura veic saimniecisko darbību neatkarīgi no tās īpašuma formas un darbības veida, ir ēkas īpašnieks un kurš piedalās konkursā;
  6. pilnvarotā persona – fiziskā vai juridiskā persona, kuru pretendents pilnvarojis viņu vārdā īstenot ēku atjaunošanas vai pārbūves projektu, slēgt finansēšanas un citus līgumus un parakstīt ar tiem saistītos darījuma dokumentus par līdzfinansējuma saņemšanu un izpildīt šos līgumus;
  7. projekts – darbu un pasākumu kopums ēkas pārbūvei vai atjaunošanai, par kuru īstenošanu Pašvaldībā ir iesniegts projekta iesniegums līdzfinansējuma piešķiršanai;
  8. Pašvaldības līdzfinansējamie dzīvokļi – dzīvokļi, kurus plānots izbūvēt ēkā projekta īstenošanas laikā Pašvaldības līdzfinansējuma ietvaros un kurus piecu gadu laikā pēc ēkas nodošanas ekspluatācijā paredzēts nodot izīrēšanai fiziskām personām bez tiesībām izpirkt, atsavināt vai tml.;

1. Konkursu izsludina un organizē Pašvaldība, tā norisi nodrošina Pašvaldības iestāde “Ventspils domes administrācija” (turpmāk– Administrācija) Ekonomikas un iepirkumu nodaļa (turpmāk– Nodaļa), adrese: Jūras iela 36, Ventspils, LV 3601, e-pasta adrese: ekonomika@ventspils.lv.
2. Noteikumu mērķi ir:
   1. veicināt Pašvaldības iedzīvotāju skaita pieaugumu, tai skaitā jaunu speciālistu piesaisti, atbalstot dzīvojamā fonda paplašināšanu;
   2. veicināt Ventspils pilsētas dzīvojamā fonda energoefektivitātes pieaugumu.

**II. Līdzfinansējuma apmērs un nosacījumi tā piešķiršanai**

1. Lai piedalītos konkursā un pretendētu uz līdzfinansējuma piešķiršanu, projektam ir jāatbilst šādiem nosacījumiem:
   1. projekts tiek īstenots Pašvaldības administratīvajā teritorijā;
   2. nekustamais īpašums, kurā plānots realizēt projektu, nav apgrūtināts ar īres, nomas un citiem nekustamo īpašumu apgrūtinošiem līgumiem, kas noslēgti par labu trešajām personām;
   3. nekustamajam īpašumam, kurā plānots realizēt projektu, Zemesgrāmatā nav nostiprināta piedziņas atzīme un nav reģistrēti citi apgrūtinājumi, kas var būt par šķēršļi projekta īstenošanai;
   4. pretendentam nav nekustamā īpašuma nodokļa parāds Pašvaldības budžetā;
   5. projektā paredzēto Pašvaldības līdzfinansējamo dzīvokļu skaits ir vismaz četri, kuri piecu gadu laikā pēc projekta īstenošanas un dzīvojamās mājas nodošanas ekspluatācijā, ir paredzēti izīrēšanai fiziskām personām bez tiesībām izpirkt, atsavināt, ieķīlāt vai tml.;
   6. pretendents atbilst šādām prasībām:
      1. pretendentam nav ierosināta tiesiskās aizsardzības procesa lieta, netiek īstenots tiesiskās aizsardzības process vai tam nav pasludināts maksātnespējas process;
      2. pretendentam projekta iesnieguma iesniegšanas brīdī nav nodokļu parādu, tai skaitā valsts sociālās apdrošināšanas obligāto iemaksu parādu, kas kopsummā pārsniedz 150 *euro*, izņemot nodokļu maksājumus, kuru segšanai ir piešķirts samaksas termiņa pagarinājums vai ir noslēgta vienošanās par labprātīgu nodokļu samaksu;
      3. uz pretendentu, tā valdes vai padomes locekli, patieso labuma guvēju, pārstāvēttiesīgo personu vai uz personālsabiedrības biedru, tā valdes un padomes locekli, patieso labuma guvēju, pārstāvēttiesīgo personu un prokūristu, ja pretendents ir personālsabiedrība, nav noteiktas starptautiskās vai nacionālās sankcijas vai būtiskās finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas;
2. Pretendentam, kurš atbilst Noteikumu 5.punktā ietvertajiem nosacījumiem, pieļaujamais līdzfinansējums ir ne vairāk kā 350 *euro* uz vienu Pašvaldības līdzfinansējamā dzīvokļa kvadrātmetru, ja to platība ir šādās robežās:
   1. 1-istabas dzīvokļa maksimālā platība ir 40 m2;
   2. 2-istabu dzīvokļa maksimālā platība ir 55 m2;
   3. 3-istabu dzīvokļa maksimālā platība ir 75 m2;
   4. 4-istabu dzīvokļa maksimālā platība ir 90 m2.
3. Maksimāli pieļaujamais līdzfinansējums vienam projektam ir 200 000 *euro,* ievērojot Noteikumu VI nodaļā minētos *de minimis* atbalsta ierobežojumus. Pretendents konkursa kārtībā var saņemt līdzfinansējumu ne vairāk kā vienam projektam vienā izsludinātajā konkursa atlasē.
4. Ēkā var atrasties pretendenta pilnībā finansēti dzīvokļi un nedzīvojamās telpas, par kuriem līdzfinansējums netiek saņemts un pretendents ar šiem dzīvokļiem un telpām var rīkoties pēc saviem ieskatiem.
5. Ēka jānodod ekspluatācijā projekta iesniegumā noradītajā termiņā, bet ne vēlāk kā 36 mēnešu laikā no finansēšanas līguma noslēgšanas dienas.

**III. Attiecināmās un neattiecināmās izmaksas**

1. Konkursa ietvaros attiecināmās ir šādas izmaksas:
   1. ēkas atjaunošanas vai pārbūves izmaksas, kas paredzētas detalizētā būvniecības darbu izmaksu tāmē, kas sastādīta atbilstoši normatīvajiem aktiem par būvniecības darbu izmaksu tāmju sagatavošanu ne agrāk kā vienu gadu pirms projekta iesnieguma iesniegšanas;
   2. elektroinstalāciju pārbaudes, pārbūves un atjaunošanas izmaksas, kas paredzētas detalizētā būvniecības darbu izmaksu tāmē, kas sastādīta atbilstoši normatīvajiem aktiem par būvniecības darbu izmaksu tāmju sagatavošanu ne agrāk kā vienu gadu pirms projekta iesnieguma iesniegšanas;
   3. ēkas iekšējo inženiertīklu un inženiertīklu pievadu ierīkošanas, pārbūves un atjaunošanas izmaksas, kas paredzētas detalizētā būvniecības darbu izmaksu tāmē, kas sastādīta atbilstoši normatīvajiem aktiem par būvniecības darbu izmaksu tāmju sagatavošanu ne agrāk kā vienu gadu pirms projekta iesnieguma iesniegšanas;
   4. ēkas teritorijas labiekārtošanas izmaksas atbilstoši būvprojekta risinājumam;
   5. iebūvējamo iekārtu un ierīču iegādes izmaksas virtuves un sanitāro telpu funkcionalitātes nodrošināšanai;
   6. pievienotās vērtības nodoklis, ja pretendents to nevar atgūt atbilstoši normatīvajiem aktiem nodokļu politikas jomā.
2. Konkursa ietvaros neattiecināmās ir šādas izmaksas:
   1. neiebūvējamo mēbeļu un sadzīves tehnikas iegādes un uzstādīšanas izmaksas;
   2. izmaksas par Pašvaldības līdzfinansējamo dzīvokļu platību, kas pārsniedz Noteikumu 6.punkta apakšpunktos minētās maksimālās platību robežvērtības.
3. Noteikumu 10.punktā minētās izmaksas ir attiecināmas, ja izveidojušās pēc projekta iesnieguma iesniegšanas Pašvaldībai.

**IV. Projekta iesnieguma sagatavošanas un iesniegšanas kārtība**

1. Noteikumi, projekta iesnieguma veidlapa un informācija par konkursa norisi ir pieejama Pašvaldības mājas lapā [www.ventspils.lv](http://www.ventspils.lv) sadaļā “Uzņēmējiem”.
2. Pieteikšanos konkursam izsludina Pašvaldības izpilddirektors, ņemot vērā Pašvaldības budžetā šim mērķim paredzētos finanšu līdzekļus, ne retāk kā reizi gadā, publicējot informāciju Pašvaldības mājas lapā [www.ventspils.lv](http://www.ventspils.lv) un vietējās nozīmes laikrakstā.
3. Pretendents vai tā pilnvarotā persona projekta iesniegumu iesniedz atbilstoši publikācijā norādītajam projekta iesniegumu iesniegšanas termiņam. Projekta iesniegumu iesniegšanas termiņš nevar būt īsāks par sešiem mēnešiem.
4. Projekta iesniegums un tam pievienotie dokumenti jāsagatavo valsts valodā, uz A4 vai A3 formāta lapām, datorsalikumā.
5. Pretendents vai tā pilnvarotā persona iesniedz projekta iesniegumu atbilstoši Noteikumu 1. pielikuma veidlapai, kuram pievienoti šādi dokumenti:
   1. būvprojekta ekonomiskā daļa, atbilstoši Ministru kabineta 2014.gada 2.septembra noteikumiem Nr.539 “Ēku būvnoteikumi” (turpmāk - Ēku būvnoteikumi). Būvizmaksas nosakāmas atbilstoši Latvijas būvnormatīvam LBN 501-17 “Būvizmaksu noteikšanas kārtība”;
   2. būvdarbu izpildes laika grafiks pa ceturkšņiem un izpildāmiem darbu veidiem (2. pielikums);
   3. finansēšanas plāns (3. pielikums);
   4. projekta budžeta kopsavilkums (4. pielikums);
   5. pretendenta amatpersonas, pilnvarotās personas, ja attiecināms, un projekta vadītāja CV;
6. Pretendents vai tā pilnvarotā persona projekta iesniegumā apliecina, ka ir izstrādāts būvprojekts minimālā sastāvā, kuram ir izdota būvatļauja ar projektēšanas nosacījumiem, norādot būvatļaujas numuru, vai būvprojekts pilnā apjomā un būvatļaujā ir izdarīta atzīme par projektēšanas nosacījumu izpildi, norādot būvatļaujas numuru.
7. Pretendenta vai tā pilnvarotās personas parakstīts projekta iesniegums ir apliecinājums tam, ka pretendents un tā pilnvarotā persona ir iepazinies ar Noteikumiem un piekrīt tajā izvirzītajām prasībām.
8. Projekta iesniegumā summas norāda *euro* ar precizitāti līdz divām zīmēm aiz komata.
9. Projekta iesniegumu, dokumentu kopijas un dokumentu tulkojumus paraksta vai apliecina pretendents vai tā pilnvarota persona. Personas, kura paraksta projekta iesniegumu, paraksta tiesībām ir jābūt nostiprinātām atbilstoši normatīvajos aktos noteiktajam regulējumam.
10. Pretendents vai tā pilnvarotā persona projekta iesniegumu var iesniegt kādā no šādiem veidiem:
    1. papīra formātā, iesniedzot projekta iesniegumu Administrācijā, Jūras ielā 36, Ventspilī, LV-3601 vai izmantojot pasta pakalpojumus ar piegādi līdz projekta iesnieguma iesniegšanas termiņa beigām;
    2. elektroniskā formātā (ar drošu elektronisko parakstu), nosūtot projekta iesniegumu uz e - pasta adresi [dome@ventspils.lv](mailto:dome@ventspils.lv) vai oficiālo elektronisko adresi (e-adrese): \_default@40900038010.
11. Pretendents vai tā pilnvarotā persona līdz izsludinātā projekta iesnieguma iesniegšanas termiņa beigām ir tiesīgs:
    1. atsaukt savu iesniegto projekta iesniegumu;
    2. iesniegt projekta iesnieguma grozījumus;
    3. atsaukt savu iesniegto projekta iesniegumu un iesniegt jaunu projekta iesniegumu.
12. Projekta iesnieguma atsaukuma vai grozījuma dokumenti sagatavojami, noformējami un iesniedzami tādā pašā kārtībā kā citi projekta iesnieguma dokumenti, ar norādi “Projekta iesnieguma grozījumi” vai “Projekta iesnieguma atsaukums”. Projekta iesnieguma atsaukums izslēdz pretendentu no tālākas dalības konkursā.
13. Ja projekta iesniegums vai tā grozījumi tiek iesniegti pēc projekta iesniegumu iesniegšanas beigu termiņa, tie netiek vērtēti un pretendents vai tā pilnvarotā persona saņem Pašvaldības paziņojumu par atteikumu vērtēt projekta iesniegumu vai tā grozījumus. Nekādi projekta iesnieguma vai tā grozījumu iesniegšanas termiņa kavējuma iemesli netiks ņemti vērā.

**V.** **Projekta iesniegumu atlases un vērtēšanas kārtība**

1. Administrācijas Ekonomikas un iepirkumu nodaļa pārbauda projekta iesniegumus Noteikumos noteiktajā kārtībā.
2. Administrācijas Ekonomikas un iepirkumu nodaļa saņemtos projekta iesniegumus vērtē saskaņā ar atlases un vispārējiem vērtēšanas kritērijiem Noteikumu V. nodaļā noteiktajā kārtībā.
3. Atlases kritēriji ir šādi:
   1. projekta atbilstība Noteikumu 5. punktā noteiktajām prasībām uz projekta iesnieguma iesniegšanas brīdi;
   2. ir izstrādāta viena no šādām būvniecības ieceres dokumentācijām:
      1. būvprojekts minimālajā sastāvā (ir saņemta būvatļauja), atbilstoši Ēku būvnoteikumos noteiktajam, arī gadījumos, ja tiek paredzēta ēkas atjaunošana, papildus tā sastāvā iekļaujot ekonomisko daļu;
      2. būvprojekts (būvatļaujā ir izdarīta atzīme par projektēšanas nosacījumu izpildi), atbilstoši Ēku būvnoteikumos noteiktajam, arī gadījumos, ja tiek paredzēta ēkas atjaunošana, papildus tā sastāvā iekļaujot ekonomisko daļu.
4. Projekta iesnieguma vispārējie vērtēšanas kritēriji un novērtējums:
   1. obligāti izpildāmie projekta vērtēšanas kritēriji Pašvaldības līdzfinansējamos dzīvokļos:
      1. nodrošināta iespēja pieslēgt/atslēgt ūdeni katram dzīvoklim atsevišķi;
      2. ūdens patēriņa skaitītāji ir atsevišķi katram dzīvoklim. Ūdens patēriņa skaitītāji ir aprīkoti ar rādījumu attālinātu nolasīšanu;
      3. siltumenerģijas uzskaite ir paredzēta katram dzīvoklim atsevišķi;
      4. vismaz viens dzīvoklis ir 3-istabu.
   2. Vērtēšanas kritēriji:
      1. pieprasītais līdzfinansējums ir robežās:
         1. no 175 000 *euro* līdz 200 000 *euro* – 1 punkts;
         2. no 150 000 *euro* līdz 174 999,99 *euro* – 2 punkti;
         3. no 125 000 *euro* līdz 149 999,99 *euro* – 3 punkti;
         4. no 100 000 *euro* līdz 124 999,99 *euro* – 4 punkti;
         5. no 75 000 *euro* līdz 99 999,99 *euro* – 5 punkti;
         6. no 50 000 *euro* līdz 74 999,99 *euro* – 6 punkti;
         7. līdz 49 999,99 *euro* – 7 punkti.
      2. kopējais dzīvokļu skaits ēkā:
         1. 4 dzīvokļi – 1 punkts;
         2. 5-8 dzīvokļi – 2 punkti;
         3. 9-12 dzīvokļi – 3 punkti;
         4. 13 un vairāk – 4 punkti.
      3. ieplānoto 3 un vairāk istabu dzīvokļu skaits ēkā:
         1. 1 dzīvoklis – 1 punkts;
         2. 2 dzīvokļi – 2 punkti;
         3. 3 dzīvokļi – 3 punkti;
         4. 4 un vairāk dzīvokļi – 4 punkti.
      4. būvprojekta gatavība:
         1. būvprojekts minimālā sastāvā, uz kura pamata ir izdota būvatļauja ar projektēšanas nosacījumiem – 1 punkts;
         2. būvprojekts pilnā apjomā un būvatļaujā ir izdarīta atzīme par projektēšanas nosacījumu izpildi – 3 punkti.
      5. ēkas atrašanās vieta pilsētā[[1]](#footnote-1):
         1. valsts nozīmes pilsētbūvniecības pieminekļa – Ventspils pilsētas vēsturiska centra (valsts aizsardzības Nr. 7454 Vecpilsētas un Ostgala teritorija) un tā aizsardzības zonas teritorijā – 7 punkti;
         2. vēsturiskā pilsētbūvniecības teritorijā Jaunpilsēta - 4 punkti;
         3. pārējā Pašvaldības teritorijā – 1 punkts.
5. Administrācijas Ekonomikas un iepirkumu nodaļai, pirms jautājuma virzīšanas izskatīšanai Pašvaldības nozares komisijā, ir tiesības pieprasīt pretendentam vai tā pilnvarotajai personai iesniegt papildus vai precizētu informāciju par projekta iesniegumu, norādot termiņu, līdz kuram jāiesniedz papildus un/vai precizētā informācija. Administrācijas Ekonomikas un iepirkumu nodaļa termiņu nepieciešamās informācijas iesniegšanai nosaka samērīgi ar laiku, kas nepieciešams šādas informācijas sagatavošanai un iesniegšanai, bet ne ilgāku par diviem mēnešiem.

**VI. Piemērojamie valsts atbalsta nosacījumi**

1. Pretendentam Pašvaldība piešķir līdzfinansējumu kā *de minimis* atbalstu granta veidā, ievērojot Eiropas Komisijas 2023.gada 13.decembra Regulas (ES) Nr.2023/2831 par Līguma par Eiropas Savienības darbību 107. un 108.panta piemērošanu *de minimis* atbalstam (turpmāk– Regula Nr.2023/2831) nosacījumus.
2. Administrācijas Ekonomikas un iepirkumu nodaļa veic pretendenta izvērtēšanu atbilstoši Regulas Nr.2023/2831 nosacījumiem uz līdzfinansējuma piešķiršanas brīdi.
3. *De minimis* atbalstu uzskata par piešķirto ar dienu, kas Pašvaldības dome pieņēmusi lēmumu par līdzfinansējuma piešķiršanu.
4. Piešķirot līdzfinansējumu saskaņā ar Regulu Nr.2023/2831 pirms līdzfinansējuma piešķiršanas Administrācijas Ekonomikas un iepirkumu nodaļa pārbauda, vai pretendentam plānotais līdzfinansējums kopā ar iepriekšējos trīs gados, skaitot no līdzfinansējuma piešķiršanas dienas, piešķirto līdzfinansējumu viena vienota uzņēmuma līmenī nepārsniedz Regulas Nr.2023/2831 3.panta 2.punktā noteikto maksimālo *de minimis* atbalsta apmēru. Viens vienots uzņēmums ir uzņēmums, kas atbilst Regulas Nr.2023/2831 2.panta 2.punktā noteiktajam.
5. *De minimis* atbalstu saskaņā ar Regulu Nr.2023/2831 piešķir, ievērojot Regulas Nr.2023/2831 1.panta 1.punktā minētos nozaru un darbību ierobežojumus. Ja pretendents vienlaikus darbojas vienā vai vairākās Regulas Nr.2023/2831 1.panta 1.punktā a), b), c) un d) apakšpunktā minētajās nozarēs, līdzfinansējumu drīkst piešķirt tikai tad, ja pretendents nodrošina šo nozaru darbību vai uzskaites nodalīšanu, lai saskaņā ar Regulas Nr.2023/2831 1.panta 2.punktu darbības izslēgtajās nozarēs negūst labumu no *de minimis* atbalsta, ko piešķir saskaņā ar Noteikumiem.
6. Noteikumu ietvaros piešķirto līdzfinansējumu drīkst kumulēt ar citu *de minimis* atbalstu, tai skaitā attiecībā uz vienām un tām pašām attiecināmajām izmaksām, līdz Regulas Nr.2023/2831 3.panta 2.punktā noteiktajam attiecīgajam robežlielumam, kā arī drīkst kumulēt ar citu komercdarbības atbalstu, tai skaitā attiecībā uz vienām un tām pašām attiecināmajām izmaksām, ja netiek pārsniegta attiecīgā maksimālā atbalsta intensitāte vai atbalsta summa, kāda noteikta komercdarbības atbalsta programmā, *ad-hoc* lēmumā vai Eiropas Komisijas lēmumā. Līdzfinansējumu ar citu *de minimis* atbalstu par vienām un tām pašām izmaksām var apvienot, ja pēc atbalstu apvienošanas atbalsta vienībai vai izmaksu pozīcijai attiecīgā maksimālā atbalsta intensitāte nepārsniedz 100%.
7. Ja par vienām un tām pašām projekta attiecināmajām izmaksām tiek piešķirts atbalsts vairāku komercdarbības atbalsta programmu ietvaros, pretendents iesniedz informāciju par plānoto un piešķirto atbalstu, tai skaitā par tām pašām attiecināmajām izmaksām, norādot atbalsta piešķiršanas datumu (tai skaitā plānoto atbalsta piešķiršanas datumu), atbalsta intensitāti, atbalsta sniedzēju, atbalsta pasākumu vai investīciju un plānoto vai piešķirto atbalsta summu.
8. Pašvaldība uzglabā informāciju par sniegto *de minimis* atbalstu 10 gadus no brīža, kad ir piešķirts pēdējais līdzfinansējums Noteikumu ietvaros.
9. Līdzfinansējuma saņēmējs uzglabā informāciju 10 gadus no konkrēta līdzfinansējuma piešķiršanas dienas.
10. Līdzfinansējuma piešķiršana un uzskaite tiek veikta saskaņā ar Ministru kabineta 2018.gada 21.novembra noteikumiem Nr.715 “*De minimis* atbalsta uzskaites un piešķiršanas kārtība”. Noteikumu ietvaros Administrācijas Ekonomikas un iepirkumu nodaļa piešķirto līdzfinansējumu reģistrē *de minimis* atbalsta uzskaites sistēmā ne vēlāk kā vienas darba dienas laikā no Pašvaldības domes lēmuma pieņemšanas brīža.
11. Ja tiek pārkāpti Regulas Nr.2023/2831 nosacījumi, *de minimis* atbalsta saņēmējam ir pienākums atmaksāt Administrācijai Noteikumu ietvaros saņemto nelikumīgo *de minimis* atbalstu kopā ar procentiem no līdzekļiem, kas ir brīvi no komercdarbības atbalsta, atbilstoši Komercdarbības atbalsta kontroles likuma IV vai V nodaļas nosacījumiem.
12. *De minimis* atbalstu Noteikumu ietvaros piešķir līdz 2031.gada 30.jūnijam.

**VII. Lēmuma pieņemšanas kārtība**

1. Administrācijas Ekonomikas un iepirkumu nodaļa virza saņemtos un atlasītos projekta iesniegumus, kā arī izvērtējumu izskatīšanai Pašvaldības nozares komisijā.
2. Pašvaldības nozares komisijas sēdē izskata projekta iesniegumus un Administrācijas Ekonomikas un iepirkumu nodaļas sagatavoto izvērtējumu un sniedz ieteikumu tālākai jautājuma virzīšanai vai projekta iesnieguma noraidīšanai.
3. Komisija, izskatot iesniegumu, ir tiesīga pieprasīt papildus informāciju no pretendenta vai tā pilnvarotās personas sakarā ar līdzfinansējuma piešķiršanu, nosakot saprātīgu termiņu papildus informācijas iesniegšanai.
4. Gadījumā, ja vairāki projekta iesniegumi saņem vienādu punktu skaitu, tad priekšroka tiek dota projektam, par kuru ir pieprasīta vismazākā līdzfinansējuma summa.
5. Pašvaldības dome pēc iepazīšanās ar Pašvaldības nozares komisijas ieteikumu pieņem vienu no šādiem lēmumiem:
   1. piešķirt līdzfinansējumu;
   2. piešķirt līdzfinansējumu ar nosacījumu;
   3. noraidīt projekta iesniegumu un atteikt piešķirt līdzfinansējumu.
6. Administrācijas Ekonomikas un iepirkumu nodaļa piecu darba dienu laikā rakstiski informē katru projekta iesniedzēju par Pašvaldības domes pieņemto lēmumu.
7. Konkursam pieejamais finansējums var palikt nesadalīts, ja iesniegto projekta iesniegumu kvalitāte nav atbilstoša Noteikumu prasībām.

**VIII. Finansēšanas līguma slēgšanas kārtība**

1. Pamatojoties uz lēmumu par līdzfinansējuma piešķiršanu, Pašvaldības izpilddirektors mēneša laikā no lēmuma pieņemšanas ar konkursā atbalstīto pretendentu vai tā pilnvaroto personu (turpmāk – līdzfinansējuma saņēmējs) slēdz finansēšanas līgumu par projekta īstenošanu un piešķirtā līdzfinansējuma izlietošanu.
2. Mēneša laikā no Pašvaldības domes lēmuma pieņemšanas līdzfinansējuma saņēmējs ar iesniegumu var lūgt Pašvaldību ne ilgāk kā uz vienu mēnesi pagarināt finansēšanas līguma noslēgšanas termiņu, iesniedzot iesniegumu. Iesniegums iesniedzams Noteikumu 22. punktā norādītajos veidos.
3. Pašvaldības saistību izpildi īsteno Administrācija.
4. Finansēšanas līgums tiek pārtraukts, ja būvdarbu izpildes laika grafiks tiek kavēts par 12 mēnešiem.
5. Līdzfinansējuma saņēmējs Pašvaldībai iesniedz gala pārskatu par projekta īstenošanas gaitu ne vēlāk kā viena mēneša laikā pēc finansēšanas līgumā noteiktā projekta īstenošanas beigu termiņa.
6. Līdzfinansējums tiek izmaksāts vienā maksājumā 30 darba dienu laikā, ja ir izpildīti visi turpmāk šajā punktā minētie nosacījumi:
   1. ēka ir nodota ekspluatācijā;
   2. Zemesgrāmatā par labu Pašvaldībai ir veikts ieraksts par aizliegumu atsavināt vai ieķīlāt Pašvaldības līdzfinansētos dzīvokļus bez Pašvaldības atļaujas piecu gadu laikā no ēkas nodošanas ekspluatācijā;
   3. iesniegts iesniegums līdzfinansējuma saņemšanai Pašvaldībā.
7. Pēc līdzfinansējuma saņemšanas, līdzfinansējuma saņēmējs nodrošina un uzrauga, ka piecu gadu laikā Pašvaldības līdzfinansēto dzīvokļu īres līgumos ir iekļauti šādi noteikumi:
   1. īrnieka pienākums deklarēt Pašvaldības līdzfinansētajā dzīvoklī savu dzīvesvietu;
   2. īrnieka tiesības Pašvaldības līdzfinansētajā dzīvoklī iemitināt un deklarēt arī savus ģimenes locekļus;
   3. līdzfinansējuma saņēmēja tiesības nodot īrnieka personas datus Pašvaldībai ar mērķi pārbaudīt, vai īrnieks ir izpildījis Noteikumu 56.1. apakšpunktā noteikto pienākumu vai īrnieks ir realizējis savas Noteikumu 56.2. apakšpunktā noteiktās tiesības;
   4. aizliegums Pašvaldības līdzfinansētajos dzīvokļos reģistrēt sabiedrības (komersanta) juridisko adresi;
   5. aizliegums mainīt Pašvaldības līdzfinansēto dzīvokļu lietošanas veidu;
   6. īres termiņš nav mazāks kā viens kalendārais gads, bez tiesībām nodot dzīvokli apakšīrē.
8. Līdzfinansējuma saņēmējs piecu gadu laikā no ēkas nodošanas ekspluatācijā nedrīkst pilnībā vai daļēji atsavināt Pašvaldības līdzfinansētos dzīvokļus.
9. Līdzfinansējuma saņēmējs piecu gadu laikā no ēkas nodošanas ekspluatācijā nedrīkst izīrēt Pašvaldības līdzfinansētos dzīvokļus līdzfinansējuma saņēmēja vai nekustamā īpašuma īpašnieka laulātajam, kā arī pirmās un otrās šķiras radiniekiem.
10. Līdzfinansējuma saņēmējs piecu gadu laikā no ēkas nodošanas ekspluatācijā nevienā Pašvaldības līdzfinansētajā dzīvoklī nedrīkst reģistrēt sabiedrības (komersanta) juridisko adresi vai mainīt būvniecības procesā paredzēto un būvniecības dokumentos noteikto lietošanas veidu.
11. Ja projekta īstenošanas laikā ir konstatēta kaut viena šāda Noteikumu prasības nepildīšana:
    1. netiek izpildītas Noteikumu 57., 58. vai 59. punktā minētās prasības, tad līdzfinansējuma saņēmējs 20 darba dienu laikā atmaksā Pašvaldībai līdzfinansējuma summu pilnā apmērā;
    2. netiek Pašvaldības līdzfinansēto dzīvokļu īres līgumos iekļauta kaut viena Noteikumu 56. punkta apakšpunktos noteiktā prasība, tad Pašvaldība izsaka brīdinājumu ar lūgumu mēneša laikā novērst konstatētos pārkāpumus. Ja pārkāpumi mēneša laikā pēc Pašvaldības izteiktā brīdinājuma netiek novērsti, tad līdzfinansējuma saņēmējs 20 darba dienu laikā atmaksā Pašvaldībai līdzfinansējuma summu pilnā apmērā.
12. Projekta izmaksu pieauguma gadījumā līdzfinansējuma saņēmējs sedz sadārdzinājumu no saviem līdzekļiem.

**IX. Publicitātes un uzraudzības kārtība**

1. Noslēdzot finansēšanas līgumu, līdzfinansējuma saņēmējs ir atbildīgs par publicitātes prasību ievērošanu.
2. Pretendents vai tā pilnvarotā persona plāno projekta publicitātes pasākumus, izstrādājot projekta iesniegumu līdzfinansējuma saņemšanai.
3. Līdzfinansējuma saņēmējs būvdarbu laikā un piecus gadus pēc ēkas nodošanas ekspluatācijā nodrošina informācijas un publicitātes pasākumus.
4. Uzsākot būvdarbus un līdz ēkas nodošanai ekspluatācijā, līdzfinansējuma saņēmējs nodrošina būvtāfeles (no ūdensnecaurlaidīga un apkārtējās vides ietekmi noturīga materiāla, ne mazāku kā 1,2 x 1,2 m) izvietošanu zemes gabalā, kurā tiek īstenots projekts, publiski redzamā un pieejamā vietā, atbilstoši Noteikumu 5. pielikumam.
5. Pēc ēkas nodošanas ekspluatācijā un turpmākos piecus gadus līdzfinansējuma saņēmējs nodrošina pastāvīgās informatīvās plāksnes A4 izmērā izvietošanu pie atjaunotās vai pārbūvētās ēkas, publiski redzamā un pieejamā vietā, atbilstoši Noteikumu 5.pielikumam.
6. Līdzfinansējuma saņēmējam no finansēšanas līguma noslēgšanas un līdz saistību pilnīgai izpildei vismaz reizi pusgadā savā tīmekļa vietnē un sociālo tīklu vietnēs, ja tādas ir, jāpublicē īss, ar līdzfinansējuma apmēru samērīgs apraksts par projektu, tā mērķiem un rezultātiem, uzsverot saņemto līdzfinansējumu. Ja līdzfinansējuma saņēmējam nav savas tīmekļa vietnes vai sociālo tīklu vietnes, tad šis publicitātes pasākums nav saistošs. Līdzfinansējuma saņēmējs, vienu reizi pusgadā no finansēšanas līguma noslēgšanas un līdz saistību pilnīgai izpildei, elektroniski uz e-pasta adresi [ekonomika@ventspils.lv](mailto:ekonomika@ventspils.lv) nosūta Administrācijas Ekonomikas un iepirkumu nodaļai informāciju par projekta īstenošanas uzsākšanu, progresu un problēmām tālākai apkopošanai un ievietošanai Pašvaldības tīmekļa vietnē un sociālajos tīklos.
7. Administrācijas Ekonomikas un iepirkumu nodaļa nodrošina sabiedrības informēšanu un preses relīžu publicēšanu Pašvaldības oficiālajā tīmekļa vietnē un sociālajos tīklos par šādām tēmām:
   1. par izsludināto konkursu;
   2. par saņemtajiem projekta iesniegumiem konkursam;
   3. par atbalstīto (-iem) projekta iesniegumu (-iem) un piešķirto līdzfinansējumu konkursa ietvaros;
   4. par būvdarbu uzsākšanu;
   5. par būvdarbu izpildes gaitu;
   6. par būvdarbu pabeigšanu un ekas(-u) pieņemšanu ekspluatācijā;
   7. par projekta īstenošanas rezultātiem, tai skaitā par noslēgtajiem īres līgumiem;
   8. par izmaksāto līdzfinansējumu.
8. Administrācijas Ekonomikas un iepirkumu nodaļa nodrošina šādu uzraudzības uzdevumu veikšanu:
   1. projekta īstenošanas un rezultātu sasniegšanas uzraudzību;
   2. informācijas apkopošanu un Pašvaldības izpilddirektora informēšanu par projekta īstenošanas progresu un problēmām, kā arī nepieciešamo rīcību šo problēmu novēršanā;
   3. finansēšanas līguma izpildes uzraudzību;
   4. noslēguma ziņojuma sagatavošanu pēc gala pārskata saņemšanas.
9. Administrācijas Ekonomikas un iepirkumu nodaļa nepieciešamības gadījumos nodrošina ekspertu piesaistīšanu.

**X. Noslēguma jautājums**

1. Noteikumi stājas spēkā nākamajā dienā pēc to publicēšanas oficiālajā izdevumā "Latvijas Vēstnesis".
2. Ar Noteikumu spēkā stāšanos spēku zaudē Ventspils valstspilsētas pašvaldības domes 2022.gada 15.decembra nolikums Nr.12 „Līdzfinansēšanas konkursa “Ēku atjaunošana vai pārbūve, nolūkā radīt īres dzīvokļus Ventspilī” nolikums”.

Ventspils valstspilsētas pašvaldības domes priekšsēdētājs J. Vītoliņš

1. Ventspils pilsētas teritorijas plānojuma (2006. - 2018.) ar grozījumiem grafiskās daļas 17. pielikums. <https://www.ventspils.lv/files/dokumenti/teritorijasplanojums/sadala/27072012/17_Kulturas_pieminekli.pdf> [↑](#footnote-ref-1)